El Festival Acústica està d’aniversari. Enguany celebra 15 anys d’història i, per commemorar-ho, farà una edició especial de l’1 al 4 de setembre. De moment, l’organització no ha donat més detalls de la programació però ja ha avançat que estan treballant en un espectacle especial d’aniversari que comptarà amb la direcció artística de Josep Thió, dels mítics Sopa de Cabra, i el productor del seu darrer disc, Valen Nieto. Per començar a fer bullir l’olla, l’organització del festival ha creat un vídeo emocionant de la mà de la productora Doc Doc Films que ja es pot veure per la plataforma Youtube. L’audiovisual, de poc més d’un minut i mig, repassa amb una música èpica alguns dels concerts, artistes i moments més destacats que s’han viscut a l’Acústica i explica els diversos premis que ha rebut el festival en aquests quinze anys.  Els impulsors del festival, Promo Arts Music, ressalten que “pocs pensaven” que l’Acústica arribaria a celebrar 15 anys. Tal com descriuen en el comunicat que han difós, el projecte va arrencar sense masses suports i amb molt de risc empresarial i s’ha anat consolidant com una de les cites imprescindibles del calendari musical català. En aquests anys ha rebut diversos guardons com el Premi Emprenedors al millor projecte empresarial jove, el Premi Comerç de Figueres per l’esdeveniment de l’any, guardons musicals o de la revista Enderrock. Dels 3.000 espectadors del 2002, l’any passat Acústica va rebre’n prop de 95.000.  Els darrers estudis d’impacte econòmic el situen com el projecte cultural més rentable de la ciutat de Figueres amb un retorn directe per a la capital de l’Alt Empordà que volta els 2 milions d’euros (MEUR). A més, s’ha convertit en un dels principals esdeveniments culturals que atreuen més públic de fora de la ciutat.  Durant aquests anys, l’Acústica ha apostat per la nova escena musical catalana esdeveniment festivals ineludibles de grups com Manel, Amics de les Arts o Els Catarres. També s’ha volgut posar el focus en la cançó d’autor i, per això, pels escenaris del certamen han passat artistes de renom com Albert Pla, Sanjosex, Roger Mas o Cesk Freixas. Tota la informació de la nova programació d’aquesta edició especial la podreu anar trobant a la pàgina web del festival: www.festivalacustica.cat.

Summary: El Festival Acústica celebrarà 15 anys d’història amb una edició especial


El Centre LGTBI de Barcelona acollirà durant tres dies diferents activitats per celebrar el Dia de la Visibilitat Lèsbica, que té lloc cada 26 d'abril. El cicle d'actes arrencarà amb l'exposició 'Lesbianes i molt més', un projecte en què la fotoperiodista Hanna Jarzabek reflexiona sobre la discriminació d'aquest col·lectiu a Polònia. El mateix dia el Grup LGTBI del Consell de la Joventut de Barcelona oferirà un 'Berenar de bollos' i es presentarà el llibre 'Patricia segueix aquí', de María Mínguez Arias, finalista als  International Latino Book Awards, un dels majors reconeixements a la literatura llatina als Estats Units. L'exposició 'Lesbianes i molt més' de Jarzabek aborda la doble discriminació que pateixen les dones lesbianes a Polònia, el seu país natal. En la mostra, exposa aquesta doble discriminació, vinculada tant a l'orientació sexual com a l'incompliment del rol familiar que la societat atribueix a les dones. Jarzabek serà entrevistada per l'artista i il·lustradora Nazareth Dos Santos al Centre LGTBI un dia abans del Dia de la Visibilitat Lèsbica, el 25 d'abril, a les 19 hores. Durant la trobada, la fotoperiodista explicarà les històries que s'amaguen darrere de les 30 instantànies que recull l'exposició.  La mostra de la fotoperiodista polonesa mostra les vivències quotidianes de dotze parelles que exhibeixen davant la càmera la seva vida laboral, personal i d'activistes. L'exposició es podrà visitar fins al 31 de maig en l'horari habitual del Centre LGTBI, és a dir, els dilluns de 16 hores a 21 hores, i de dimarts a dissabte de 10 hores a 14 hores hores i de 16 hores a 21 hores. Ruta pel Raval i trobada de dones escriptores El 27 d'abril la periodista Thais Morales farà un recorregut pels carrers i places de Ciutat Vella amb l'objectiu de recuperar la trajectòria de les dones que han fet història a la ciutat i són un referent lèsbic. La ruta 'Lesbianes del Raval', que és gratuïta, començarà a les 11 hores al Centre LGTBI.  La darrera jornada del cicle d'activitats acabarà amb una trobada de dones escriptores organitzada per la FELGTB, el Casal Lambda i LGTB Terrassa. L'acte vol servir per posar l'accent sobre la situació de les dones lesbianes en l'àmbit literari.  La taula rodona estarà formada per de Brigitte Vasallo, Txus García, Sònia Moll, Isabel Franc, Prado G. Velázquez, Mila Martínez, Clara Asunción García i María Mínguez Arias i estarà moderada per Verónica Lafont, de LGTB Terrassa.  La trobada començarà a les 17.30 hores a l'Auditori del Centre LGTBI i estarà precedida per la ponència 'La visibilitat lèsbica a la literatura', feta per l'Elina Norandi. La presidenta de la FELGTB, Uge Sangil, serà l'encarregada de cloure la jornada.

Summary: Barcelona reivindicarà la visibilitat lèsbica amb exposicions fotogràfiques, literatura i memòria


La revista 'Mirall' ha ampliat la seva cobertura amb la inauguració d'una nova delegació al País Valencià. Segons que ha informat aquest dilluns la capçalera a través d'una nota de premsa, un equip de cinc persones cobrirà l'anàlisi de l'actualitat política i cultural valenciana, així com també esportiva. L'anunci arriba un mes després d'inaugurar la delegació a Madrid. El director i fundador del mitjà, Joan Solé, ha remarcat que la inauguració de la segona delegació de la revista és una aposta molt clara per consolidar el projecte. "Mirall creix i s'estableix d'acord amb els suports que rep, obrir també a València ens fa veure que de mica en mica anem arribant a nous espais", ha assenyalat. Així mateix, Solé ha emmarcat l'expansió del projecte en què en temps de crisi els joves s'ha "educat" en trobar vies alternatives a l'econòmica per encetar noves iniciatives. "Som un grup de joves que davant un problema busca una solució, quan érem a l'atur marxàvem per aprendre idiomes, quan tornàvem i seguíem sense feina ens associàvem per encetar noves iniciatives. 'Mirall' no és més que un exemple d'aquest esperit emprenedor", ha assenyalat.  Sota el nom de 'M&VAL', la revista associada amb 'eldirecte!cat' enceta nova etapa a València. El delegat de Mirall a València, Jordi Sarrión, assegura que des de la nova delegació de Revista Mirall al País Valencià "s'ha configurat un equip que té molt present l'esperit Mirall": Volem tornar a fer del periodisme una eina al servei de la ciutadania, i tornar-li el valor que se li ha arravatat. Tanmateix, creiem que el País Valencià viu un temps important perquè els i les joves ens impliquem per a canviar la realitat cultural i lingüística de la nostra terra". Segons que ha informat Mirall, la revista es troba en un moment de creixement, amb una mitjana de 18.000 visites úniques mensuals, ha aconseguit estructurar la seva audiència en un perfil de gent de 18 a 35 anys interessada en la crítica cultural i l'anàlisi política. Fora del món digital, l'Espai AnGram, redacció compartida amb el directe!cat, ha vist créixer la seva activitat d'exposició de joves del món cultural sense recursos, presentant més de 20 artistes catalans i internacionals només la temporada anterior.

Summary: La revista Mirall obre una delegació al País Valencià


L'exconsellera d'Ensenyament Clara Ponsatí ha criticat que el Govern no estigui avançant cap a la República i faci un "discurs retòric" sense concrecions. "Ara mateix no entenc quines són les posicions polítiques de ningú dels que estan al Govern i al Parlament", ha lamentat en una entrevista a Rac 1. Des d'Escòcia, Ponsatí ha considerat que els dirigents polítics "haurien de reconèixer més explícitament les grans dificultats que hi ha i intentar-hi posar remei". D'altra banda, sobre l'actuació dels Mossos aquest dissabte en la coincidència de la manifestació de la policia espanyola i la contramanifestació independentista, Ponsatí ha considerat que hi havia agents dels Mossos que tenien ganes d'actuar d'aquesta manera i ho ha atribuït als efectes del 155 dins del cos. Com a exemple ha posat que en els darrers dies s'han vist imatges d'un Mosso amb una polsera de la bandera d'Espanya.  Un any després, Ponsatí ha insistit que es va demostrar que ningú tenia intenció de complir la llei de transitorietat aprovada al Parlament. I ha afegit que hi havia una part important de catalans que es van pensar que allò era un compromís i no només una eina per negociar. Així mateix, s'ha referit a l'1-O com "una magnífica oportunitat que no es va acabar d'aprofitar". Pel que fa als Mossos, Ponsatí s'ha mostrat preocupada per les escenes que, segons ella, es veu clarament que dins el cos "hi ha sectors que no estan sota el control d'un comportament professional i democràtic". I, en aquest context, s'ha referit a les "imatges xocants" en què es veu un mosso amb una polsera de la bandera espanyola. Una imatge que ha assegurat que l'incomoda tot afegint que si es veiés un mosso amb una senyera "es muntaria un cacau considerable".   Un any després de l'1-O, Ponsatí ha recordat que la seva denúncia per haver-la tirat al terra i haver-li pres un ordinador i una tableta "ha quedat encallada en algun jutjat de Barcelona". L'exconsellera ha explicat que la mateixa policia va admetre que tenien el seu ordinador i la tableta però que no li han tornat.

Summary: Ponsatí critica que el Govern no avanci cap a la República i faci un "discurs retòric"


Rafael Ribó ha acabat el mandat com a síndic de greuges després de nou anys en el càrrec. El Butlletí Oficial del Parlament (BOPC) recull aquest dilluns la resolució de la presidència del Parlament per la qual es declara vacant el càrrec. D'acord amb la Llei 24/2009 del Síndic de Greuges, el síndic és elegit per a un període de nou anys i no pot ser reelegit per al mandat immediatament posterior. Ribó va ser elegit pel Parlament el 10 de febrer de 2010. Aquest càrrec resta ara vacant a l'espera del seu substitut i, mentrestant, Ribó continua exercint les funcions de síndic de greuges fins al nomenament de seu successor.

Summary: Ribó acaba el mandat com a síndic de greuges després de nou anys


El mes de març ha estat càlid i molt sec a Catalunya. Les temperatures van ser més elevades del que tocaria per aquestes dates al prelitoral i Prepirineu, i més normals a l'interior i punts del litoral. Segons el Servei Meteorològic de Catalunya, la situació de bloqueig anticiclònic no ha permès que les masses d'aire fred afectessin Catalunya. El març del 2017 va ser similar al d'enguany, des d'aquest punt de vista. Pel que fa a les pluges, tres fronts van afectar tímidament gran part del territori, però especialment el quadrant nord-occidental. Aquest mes, diferents territoris han superat els 50 dies de ratxa seca, amb una precipitació inferior a 1 mil·límetre.  La ratxa seca és d'uns 70 dies a sectors de la desembocadura del Llobregat, com Viladecans i El Prat de Llobregat, però també a Barcelona i al Camp de Tarragona. A Alcanar s'ha arribat als 107 dies.

Summary: El març ha estat càlid i molt sec a Catalunya


El president d'Adif, Gonzalo Ferre, considera que impedir l'accés al lloc on s'ha produït l'incendi que ha omplert de fum diversos túnels ferroviaris de Barcelona també era responsabilitat dels Mossos. "Hem presentat diverses denúncies als Mossos d'Esquadra perquè ens ajudessin en el tema d'ordre públic per impedir que la gent es coli allà", ha destacat. En aquest sentit, ha demanat col·laboració al cos policial per fer "que es respectin les infraestructures que després han de donar servei als ciutadans". D'altra banda, Ferre creu que no hi havia ningú dormint al lloc on ha s'ha originat l'incendi, perquè sinó "hagués mort". "No crec que hagués pogut sortir d'allà amb vida, no té escapatòria, és un cul de sac", ha sentenciat.

Summary: El president d'Adif diu que impedir l'accés al lloc on s'ha originat l'incendi també era responsabilitat dels Mossos


La ciutat de Barcelona ha elaborat una Estratègia Territorial de Gestió Turística (ETGT) que planteja fins a 261 mesures per tal de "millorar la gestió del turisme" a la capital catalana a partir de la creació "de nous espais i esdeveniments" que permetin "desconcentrar turistes" d'algunes de les zones que tenen més afluència, tal com ha explicat el regidor de Turisme, Àngel Colom. Això es farà a partir de "potenciar elements turístics dels districtes" que no compten amb tanta saturació. Aquesta estratègia també preveu augmentar "el retorn social" del turisme a la ciutat, fet que permetrà millorar la convivència entre els veïns, els actors econòmics i els visitants. La voluntat és poder trobar la manera que els ingressos que genera aquest sector reverteixin en altres àmbits econòmics de Barcelona.  Bona part d'aquestes mesures es finançaran a partir de la taxa turística i l'Ajuntament preveu destinar-hi 1,8 milions d'euros anuals provinents d'aquest impost. L'Estratègia Territorial de Gestió Turística s'emmarca en el Pla Estratègic de Turisme 2020. La singularitat d'aquest conjunt de mesures és que cada districte ha adaptat a les seves necessitats aquest objectiu global. Per exemple, el districte de Sants-Montjuïc compta amb mesures com recuperar la muntanya com un pulmó verd de la ciutat o actuacions en la memòria històrica, a banda de millorar la comunicació amb els veïns del turisme del territori. Per la seva banda, L'eixample proposa mesures com adaptar la mobilitat a espais de gran afluència, pensant en la concentració de visitants que hi ha a la Sagrada Família o a Gràcia també es planteja estudiar l'impacte que tindrà en la mobilitat la obertura de la Casa Vicens. Colom destaca que un dels punts positius d'aquesta estratègia és que permetrà "aprendre d'altres districtes" i d'aquesta manera "replicar" alguns dels projectes d'èxit que hi ha com per exemple la col·laboració que hi ha a Sant Martí entre els allotjaments turístics i les entitats veïnals.

Summary: Barcelona elabora una estratègia per "desconcentrar turistes"


L'associació El Defensor del Pacient ha criticat el "ball de xifres" i ha assegurat que les xifres oficials de morts i contagiats "no es corresponen amb la xifra real" perquè hi ha una manca de tests, diagnòstics i autòpsies que certifiquin el nombre total de víctimes. Ha lamentat que això està generant moltes víctimes "invisibles" que no comptaran enlloc. En aquest sentit, ha assegurat que existeix el dret a fer constar al certificat de defunció si aquesta ha estat per coronavirus i ha assegurat que això "no s'està fent degudament". Ha afegit que estan rebent reclamacions de familiars de víctimes "que relaten l'angoixa i la negativa a considerar-los com a víctimes de la covid-19". Davant d'això ha recordat el dret de tots els pacients a un diagnòstic "correcte" i a conèixer "de forma fiable" si s'està contagiat per la covid-19.  L'organització ha reiterat les crítiques per la manca de tests de diagnòstic que fa que no es confirmin els casos de persones amb símptomes. Ha afegit que això s'ha corroborat a les residències de gent gran, "on han mort centenars de persones sense fer-se cap prova ni test, abandonats a la seva sort i sense ser traslladats a hospitals". En aquest sentit, ha considerat que en ocasions "se'ls ha privat d'una assistència mèdica adequada, sent descartats".  D'altra banda, ha assegurat que hi ha una manca de realització d'autòpsies clíniques o proves mitjançant la recollida de proves 'post mortem', tot i que hi ha familiars que així ho demanen. L'organització ha indicat que s'acostuma a certificar la parada cardiorespiratòria però considera que no s'indica què ha portat a aquesta situació, motiu pel qual s'està "privant als familiars de les víctimes d'un verdader diagnòstic". A més, ha criticat que Sanitat hagi establert instruccions "per a la negativa a fer autòpsies".  En aquest sentit, ha explicat que tant els afectats com els metges demanaven que s'especifiqués si hi havia sospita de covid-19 en els certificats de defunció en els casos en que no s'hagués fet el test, ja que sinó queden fora de les estadístiques oficials i "en un llimb jurídic". Ha afegit que això ha estat especialment així en el cas de morts en residències, on les xifres serien "molt majors". Per últim, ha indicat que es comencen a autoritzar autòpsies, tot i que "malament i tard", i s'està començant a incloure el coronavirus com a causa probable de la mort en els certificats de defunció.  Davant d'això, critica els "milers de morts invisibles" de la covid-19 que no es comptabilitzaran a les estadístiques oficials i "sens el legítim dret a conèixer al veritat, agreujant més el patiment". Per això, reclamen que es comptabilitzin aquells amb símptomes de coronavirus i que s'ordeni la realització d'autòpsies i les proves 'post mortem'. Reclamen que també es comptin com a malalts aquells que, tot i no tenir prova confirmatòria, hagin presentat símptomes compatibles.

Summary: El Defensor del Pacient critica que la manca de tests i autòpsies genera víctimes "invisibles" de la covid-19


El Port de la Selva, amb el suport del Consorci Costa Brava, ha tirat endavant un projecte d'àmbit europeu per garantir-se l'abastiment d'aigua en període de sequera. Aquest municipi de l'Alt Empordà és autosuficient perquè només s'abasteix amb l'aigua de pluja de la vall. Això vol dir que tant si plou com si no necessita cobrir els 300.000 metres cúbics per any que es distribueixen de forma anual. El projecte que s'ha posat en marxa es basa en el principi d'aprofitar al màxim l'aigua ja extreta del medi i regenerar-la (restaurar-ne la seva qualitat) un cop utilitzada de forma quotidiana per poder-la retornar de nou al medi natural, en aquest cas la riera, en comptes de llançar-la al mar com es feia fins ara. Ha calgut construir una canonada i crear tres basses d'infiltració a la zona on es fa l'última fase de filtratge amb un cost de més de 146.000 euros. El projecte, que està en fase experimental, no comptarà amb resultats concloents fins al 2017 i els ciutadans no consumiran l'aigua tractada amb aquest nou sistema fins d'aquí a 20 mesos.

Summary: El Port de la Selva es garanteix l'abastiment d'aigua en períodes de sequera amb un projecte d'àmbit europeu


Al conjunt de l'Estat, se n'han reconegut 1,3 milions ACN Barcelona.-La Seguretat Social ha concedit la prestació extraordinària per cessament d'activitat a 203.918 autònoms catalans, amb una taxa de cobertura –que indica els beneficiaris a la primera setmana maig sobre la mitjana d'afiliats al febrer, abans de l'impacte de la pandèmia- del 37,22%. Al conjunt de l'Estat, s'han reconegut 1,3 milions de prestacions extraordinàries, que segons el Ministeri d'Inclusió i Seguretat Social, representa el 92% dels 1,42 milions que van demanar l'ajuda fins el 12 de maig. Del total, només s'ha denegat el 3,1% i el 4,6% es troba en tràmit. Els sectors amb més beneficiaris són el comerç, seguit de l'hostaleria i la construcció, mentre que les comunitats amb més receptors són Andalusia, Catalunya i Madrid.  Per demarcacions, a la de Barcelona s'han concedit 147.660 prestacions, seguit de la de Girona (22.610), la de Lleida (11.664) i la de Tarragona (21.984). Les taxes de cobertura han estat d'un 37,29%, un 37,91%, un 30,15% i un 41%, respectivament.  Tenen accés a aquesta prestació, que és d'un mínim de 661 euros, qualsevol treballador per compte propi inscrit en el règim corresponent que va veure com la declaració de l'estat d'alarma el va obligar a tancar el seu negoci o bé la seva facturació va veure més d'un 75% respecte la mitjana mensual del semestre anterior. En el cas d'alguns col·lectius com el règim agrari, del mar –amb activitats molt estacionals- o de la cultura i l'espectacle el període de càlcul s'adapta a les especificitats de cada sector. D'altra banda, la Tresoreria General de la Seguretat Social ja ha tornat la part corresponent de les quotes de març a 272.749 autònoms de tot l'Estat (44,7 milions d'euros) que tenien la prestació concedida. En les pròximes setmanes, també es faran les devolucions de les cotitzacions d'abril a aquells a qui se'ls va reconèixer després que es fes l'ordre de cobrament.

Summary: El govern espanyol ha concedit les prestacions per cessament d'activitat a 203.918 autònoms catalans


Abertis ha invertit 1.500 MEUR en la compra del 51,3% de Red de Carreteras de Occidente, una concessionària mexicana que controla 876 quilòmetres de carretera i una xarxa de vuit autopistes. En l'operació també hi ha participat la firma d'inversió GIC, que gestiona les reserves estrangeres de Singapur. Ara, l'aliança formada per GIC i Abertis controla el 72,3% de la firma després d'adquirir el paquet d'accions que posseïa Goldman Sachs. Amb aquesta compra, el gestor d'autopistes passa a controlar gairebé 8.600 quilòmetres de carretes arreu del món, tal com ha especificat Abertis a través d'un comunicat.

Summary: Abertis inverteix 1.500 MEUR en la compra del 51,3% de la concessionària mexicana Red de Carreteras de Occidente


El Fòrum Gastronòmic que es fa a Girona també és una prova de foc per a nous productes que les empreses treuen al mercat. En aquesta línia, en cada edició s'entreguen els premis Innòforum que reconeixen les millors propostes que s'han llançat en tres categories: producte, gust i packaging. Entre les novetats hi ha un coulant amb gust de calçots d'una empresa de menjar preparat del Gironès, la mel amb or i safrà d'uns apicultors del Baix Ebre, unes càpsules de dosi única amb sucs de fruita fets per una empresa de Terrassa (o unes galetes amb castanya i xocolata negra de Vic. La majoria de productes són noves línies d'empreses consolidades però hi ha companyies que s'han creat només per llançar nous productes al mercat.  El Fòrum Gastronòmic de Girona té un espai per reconèixer les noves propostes de les empreses que hi són presents. Es tracta de l'Innofòrum, un seguit de premis que posen en valor els millors llançaments de productes. Aquest 2017 s'hi han presentat un total de divuit propostes repartides en les diferents categories: el producte més innovador, el sabor més original i el packaging més creatiu.    Entre aquestes hi ha una sidra catalana, la crema 'taormina' d'una empresa de gelats italians, una beguda espirituosa feta a base de gingebre i cítrics o el 'vermutíssimo'. Aquest últim és un projecte de dos germans de Viladrau (Osona) que tenen les instal·lacions a Terrassa. La seva creació és tan "trencadora" que ni tan sols saben "com es pot definir el producte", segons admet a l'ACN un d'ells, Enric Martore.    La seva proposta neix d'experiències prèvies que havien tingut a nivell internacional en el sector de les begudes alcohòliques. "Treballant a altres països vam veure pràctiques fora de l'habitual amb diferents productes i ho volíem convertir en una idea pròpia", afirma. El resultat és una línia de sis productes fets a base de sucs de fruites i espècies, presentats amb format de dosi única per barrejar amb el vermut. Com explica Martore, s'inspiren "en les càpsules de cafè" però aquí no hi ha necessitat de fer servir una màquina.    "Transformem un vermut en un còctel", resumeix Martore. La preparació, a més, asseguren que és "ben senzilla". Només cal ajuntar el gel, el vermut i la càpsula, i després remenar-ho tot. Els germans han creat una empresa al voltant d'aquest producte i esperen fer "nous llançaments" amb idees que ja estan desenvolupant. Confien que el Fòrum Gastronòmic els serveixi per trobar nous distribuïdors i créixer en presència (actualment, ja s'han estès a quinze províncies espanyoles).     Clàssics innovadors   Entre les novetats que es poden veure al Fòrum hi ha també revisions de productes ja existents al mercat. L'empresa de menjars preparats Cuinats Jotri de Juià (Gironès) fa un mes que ha tret al mercat un coulant de calçots. El responsable d'innovació de l'empresa, Francesc Baltrons, ressalta que volien fer una proposta que aglutinés receptes de la cuina catalana, però amb un gir en la seva presentació.    "Hem jugat amb un producte que estem acostumats a veure d'una altra manera, però aquest cop posat amb una textura que associem al dolç", explica Baltrons, en referència a unir el sabor d'una calçotada amb unes postres –el coulant- que solen fer-se a base de xocolata. El plat elaborat per Jotri, que es pot preparar al microones, es menja obrint el coulant, fet amb un pa de pessic a base de calçots i amb salsa romesco a l'interior. "Un cop obert, la idea és barrejar el pa de pessic amb la salsa", explica.    Una altra proposta que innova respecte productes ja existents és la que ha fet l'empresa vigatana Artipà. La companyia s'ha especialitzat en fer productes que evitin problemes d'intoleràncies a ingredients com els ous, la llet o el blat. "Ara mateix tenim quaranta productes diferents al mercat i el darrer és una galeta de xocolata negra amb castanya", explica el responsable de l'empresa, David Rovira.    Rovira explica que és un producte "de temporada" i que aquest any l'han fet evolucionar posant-hi a l'interior una melmelada, també de castanya, que li dóna un sabor "molt aconseguit". Rovira assegura que aquest any la galeta "ha tingut molt bona rebuda" al mercat.     Mel de luxe    Una altra de les propostes és una mel que, amb tots els sentits, és de luxe. Rafael Múria encarna la cinquena generació d'una família d'apicultors que ha creat una línia de productes que es pot trobar a llocs selectes com els magatzems britànics Harrod's. Aquest any ha tret al mercat dues propostes que barregen la mel amb dos productes coneguts pel seu elevat cost: el safrà i l'or.    "És més fàcil treballar amb l'or que amb el safrà", explica Múria a l'ACN. El motiu és que les palletes d'or no tenen gust i només calia que quedés ben barrejat a l'envàs, però el safrà necessita quatre mesos de maceració dins de la mel perquè pugui servir per maridar amb formatges frescos o carns blanques. Els apicultors del Perelló (Baix Ebre) han llançat el producte al mercat després de "mesos" de proves.    L'or i el safrà s'uneixen a la línia de mel gourmet de l'empresa SAT Apícola Perelló, que ja tenia propostes com la de tòfona blanca i negra. L'empresa ven molt a l'exterior i a botigues d'alta gamma. Precisament, el llançament de la mel amb or és una petició que han rebut dels països àrabs on exporten. El producte va sortir a la venda a la primavera i ha tingut "molta acceptació" en aquests països, segons assegura Múria.     Segona jornada del Fòrum    Aquest dilluns el Fòrum Gastronòmic ha tornat a tenir una nova matinal frenètica amb grans xefs nacionals i internacionals. Entre els noms de cuiners hi destaquen Andoni Luis Aduriz, Sergi de Meià, Rafa Peña o Roberta Sudbrack.    A més, han començat les sessions a l'Àgora que homenatgen i posen en valor els oficis alimentaris tradicionals. Els forners i els elaboradors de formatge i embotit en són els protagonistes. Aquest dilluns s'ha reforçat també el vessant més professional amb el Fòrum Empresa i la tercera Jornada de Mercats Municipals de Girona.

Summary: Coulant de calçots, mel amb or o sucs de fruites per al vermut, novetats al Fòrum Gastronòmic


El grup vigatà Girbau i la firma xinesa Shenguang han signat aquest dimarts a Xangai l'acord de constitució d'una 'joint-venture' de les dues empreses fabricants de maquinària per a bugaderia. L'operació s'emmarca en el pla estratègic 2020 de Girbau i la intenció d'augmentar la seva quota en el mercat xinès. Segons informa l'empresa catalana, Girbau controlarà la nova societat i té previst inaugurar el proper juliol un nou centre de producció amb més de 15.000 metres quadrats destinats a la fabricació de maquinària per a bugaderies. Inicialment la planta continuarà amb la producció dels models actuals que fabrica el soci xinès, però progressivament s'introduirà una nova gamma de producte orientat, sobretot, al mercat xinès. Amb l'operació, els 150 treballadors de Shenguang se sumaran a l'equip de Girbau, que s'aproparà al miler de persones.  La consellera delegada de Girbau, Mercè Girbau, ha afirmat durat l'acte de signatura de la 'joint-venture' que "l'objectiu inicial és créixer de manera ferma al mercat xinès. Teníem clar que necessitàvem un soci al país si volem introduir-nos amb força al gegant asiàtic". Girbau ha afegit que, un cop l'empresa hagi assolit una bona quota de mercat a la Xina, no descarten la comercialització del producte fabricat a Xangai a d'altres mercats emergents.  Amb l'operació, els 150 treballadors de Shenguang se sumaran a l'equip Girbau, que s'aproparà a les 1000 persones arreu del món. El centre de producció de Shenguang se suma als tres centres de producció que l'empresa té a Vic i també al que té a França, amb més de 57.000 m2 destinats a la fabricació.

Summary: L'empresa vigatana Girbau segella una aliança amb una firma xinesa per augmentar la seva quota al mercat asiàtic


12 menors estan ingressats per enterovirus amb afectació neurològica aguda a diferents hospitals de Catalunya, segons ha informat el Departament de Salut. D’aquests, 4 estan a Unitats de Cures Intensives i els 8 restants a planta. La xifra ha evolucionat a la baixa vist l’actualització de la setmana passada. Aleshores hi havia 19 infants ingressats per aquest virus, dels quals 7 a unitats UCI. Els resultats de la setmana passada també eren inferiors a la d’abans, quan el nombre d’ingressats era de 22. En total, en les últimes setmanes s’han detectat 97 casos, la gran majoria dels quals evolucionen favorablement, segons Salut. Des del Departament es recorda que els enterovirus són un tipus de virus que circulen àmpliament entre la població. Majoritàriament produeixen quadres lleus (febre, erupcions cutànies o quadre respiratori) i sovint les infeccions són asimptomàtiques. La major part d’infeccions per enterovirus no provoquen alteracions neurològiques i, si ho fan, solen ser quadres lleus.  Arran de l’aparició d’un nombre excepcional de casos d’infecció per enterovirus amb alteracions neurològiques de més gravetat, el Departament de Salut ha activat una taula de seguiment; ha establert un protocol de detecció i tractament precoç dels quadres amb afectació neurològica més greu, que s’ha enviat al conjunt de la xarxa assistencial, i ha reforçat la vigilància epidemiològica. Com ja s’ha reiterat, el Departament de Salut recomana fer vida normal, i només en cas de febre, com ja s’aconsella sempre, els nens i nenes no han d’anar als casals, als esplais d'estiu, a les colònies o a les escoles bressol. Les infeccions per enterovirus es transmeten fonamentalment per via fecal-oral i respiratòria. Per tant, es recomana reforçar mesures higièniques que ja són molt habituals en les escoles o llars del nostre país: rentar-se freqüentment les mans amb aigua i sabó o solucions alcohòliques, especialment després d’anar al lavabo i canviar bolquers; tapar-se la boca i el nas amb un mocador d’un sol ús en cas d’esternut, o bé amb la part interna del colze però mai amb les mans, ja que és la via de contagi de virus a d'altres persones. Cal portar els menors al pediatre quan presentin alguns dels símptomes que s’associen a l’afectació neurològica en el context de la infecció: tremolors, sacsejades, debilitat, dificultat per empassar o somnolència molt marcada, generalment acompanyat de febre.

Summary: 12 infants ingressats, 4 d’ells a l’UCI, per l’enterovirus que provoca afectacions neurològiques agudes


Educació mantindrà l'oferta de P3 a l'escola Cervantes de Lleida de cara al curs 2020-2021. Així s'ha fet saber aquest dimarts després que la setmana passada es comuniqués que l'any que ve no s'obriria aquesta línia i es comencessin a disparar les veus d'alarma de la comunitat educativa davant un imminent tancament d'aquest centre. El Departament i la Paeria treballaran de forma cooperativa pel futur de l'escola. A més a més es revisarà el mapa escolar de la ciutat on també es valorarà la funció de l'escola Cervantes, en el marc de la lluita contra la segregació escolar.  L'alcalde Miquel Pueyo ha dit que s'introduiran "reformes profundes" en el funcionament del centre i es farà una "actuació intensiva" sobre l'edifici vell. Tant la Paeria com el Departament d'Educació crearan una taula de diàleg i planificació en la que també hi participaran la comunitat educativa, les famílies i les entitats vinculades a l'escola i al barri per fer una prospecció del futur del centre i abordar les actuacions urgents per revertir la situació actual de segregació. L'alcalde de Lleida, Miquel Pueyo, ha explicat que el Pacte de Ciutat per a la Millora de l'Educació ha de ser "l'escenari per acordar les grans decisions" que permetin una "distribució de les famílies que faci una ciutat més cohesionada i integradora". Pueyo ha comunicat personalment al claustre de professorat de l'escola Cervantes que el grup de P3 no es tancarà ni s'iniciarà cap "procés unilateral de tancament de l'escola".

Summary: Marxa enrere en el tancament de la línia de P3 a l'escola Cervantes de Lleida


L'excoordinador general d'Izquierda Unida (IU) Julio Anguita ha mort aquest dissabte als 78 anys, segons ha confirmat l'Hospital Universitari Reina Sofía de Córdoba. Anguita es trobava a la Unitat de Cures Intensives (UCI) de l'Hospital Reina Sofía de Córdoba, on va ingressar el passat dissabte 9 de maig després de patir una parada cardiorespiratoria. Alguns del seus companys de partit han estat els primers en mostrar les condolences a les xarxes social, com el coordinador d'IU, Alberto Garzón, que li ha agraït el seu "exemple". L'actual responsable d'Organització de la formació, Ismael González, ha assegurat que marxa "un gegant de la política". "L'esquerra en aquest país no seria la mateixa sense la teva enorme aportació", afegeix.

Summary: Mor Julio Anguita als 78 anys


La primera ministra d'Escòcia, Nicola Sturgeon, ha lamentat aquest dilluns la sentència del Tribunal Suprem i ha advertit que un sistema polític que resol una crisi amb un "resultat tan terrible requereix un canvi urgent". En una piulada, Sturgeon ha recordat que els polítics "estan empresonats per intentar permetre al poble de Catalunya decidir pacíficament el seu futur". "Els meus pensaments i solidaritat estan amb ells i la seva família", ha dit la líder de l'SNP. "Estic horroritzada pel resultat", ha assegurat la líder de l'SNP, que ha insistit que "el futur de Catalunya s'ha de decidir a través de les urnes i no dels tribunals".  "Malgrat no ens pertoca tenir una posició sobre el futur de Catalunya, sí que tenim una posició sobre la defensa de l'expressió democràtica i sobre els drets civils, i tenim el deure de fer-nos sentir allà on els drets estan atacats", ha subratllat Sturgeon, que també ha fet una crida al diàleg per "resoldre les diferències".

Summary: Sturgeon: "Un sistema polític que condueix a aquest resultat tan terrible requereix un canvi urgent"


Aquest dimecres han sortit a licitació pública les obres d'ampliació del servei d'urgències de l'Hospital Josep Trueta per un import de gairebé 3,73 MEUR. El termini de presentació de les ofertes acaba el 30 de maig. Aquests treballs permetran ampliar la superfície del servei, passant dels 1.200 metres quadrats que hi ha actualment fins a  2.300 metres quadrats. Aquesta ampliació és una de les millores més reivindicades en els darrers anys. El servei es va posar en funcionament fa 33 anys i només s'han fet dues reformes. Actualment disposa de 9 boxos amb capacitat per a 13 pacients. Un cop acabades les obres, hi haurà un total de 23 boxos (8 dels quals es poden convertir en dobles si és necessari), 14 punts d'observació monitorada i 4 punts d'atenció per als pacients crítics.  L'ampliació també permetrà disposar de 5 consultes específiques per als pacients menys greus, 8 butaques i una zona de traumatologia amb 5 punts d’atenció i dues àrees de triatge. Aquestes obres suposaran una important millora per als més de 70 professionals que treballen al servei i per als usuaris. Cada dia acudeixen al centre uns 200 pacients, que sumen uns 73.000 al cap de l'any. El 30% dels pacients atesos vénen derivats d'altres hospitals o centres d’atenció primària de la Regió Sanitària de Girona, que arriben al Trueta per ser el centre de referència de la Regió Sanitària de Girona. Quasi el 20% dels pacients atesos, acaba ingressant al Trueta.  Es calcula que cada dos anys, tots els ciutadans de Girona passen en algun moment o altre pel servei d’urgències, bé sigui com a usuaris, bé sigui com a acompanyants. Uns treballs que es faran per fases Els treballs d'ampliació del servei d’urgències podrien començar a finals d'any. , Es preveu que s'allarguin durant dos anys, temps durant el qual s'haurà de fer compatible l'assistència als pacients amb les obres.  Per aquest motiu, els treballs es planificaran per fases. La primera fase començarà per l'adequació dels espais  alliberats amb el trasllat del Laboratori Clínic Territorial al Parc Hospitalari Martí i Julià que va començar la setmana passada. Quan aquesta fase estigui acabada, s'hi traslladarà l’activitat, per tal de deixar lliure l’espai que ocupa avui dia el Servei d’Urgències. D'aquesta manera es podrà adequar aquesta zona i completar així les altres dues fases de les obres. L'Institut Català de la Salut recorda que aquestes obres de millora podran ser una realitat gràcies al trasllat del Laboratori Clínic Territorial de l’ICS Girona al Parc Hospitalari Martí i Julià. Aquest canvi d’ubicació ha permès alliberar els espais que hi ha just al costat del Servei d’Urgències. A més, s'ha reservat una zona d'uns 250 metres quadrats, que també és reforma i es modernitza, per mantenir un laboratori que atengui les peticions d'analítiques tant del propi servei d'urgències com les relacionades amb pacients ingressats.

Summary: Liciten les obres d'ampliació del servei d'urgències del Trueta per valor de més de 3,7 MEUR


El president de la Generalitat, Carles Puigdemont, ha cridat aquest dimecres a participar en la manifestació de l'Onze de Setembre per demostrar al món que "tot està a punt" per culminar el procés. "Jo hi seré, com hi he estat cada any, i us encoratjo a ser-hi, a omplir els carrers de les ubicacions on estem cridats per demostrar que cadascú de nosaltres estem a punt, perquè tot està a punt", ha apuntat en un vídeo que ha penjat en el seu compte personal de Twitter després que hagi transcendit la seva assistència a la cita organitzada per ANC i Òmnium Cultural. Puigdemont ha demanat, a més, manifestar-se "de la catalana manera", és a dir, de forma democràtica, pacífica, participativa i transversal. "No hi sobra ningú, tots hi som convidats", ha afegit. Puigdemont ha subratllat que aquesta és una Diada "especial" perquè ara toca "donar suport a un procés que aquest país necessita per poder tirar endavant". Ha confirmat la seva assistència i ha demanat als ciutadans que omplin els carrers de forma pacífica i participativa, i sense excloure ningú.

Summary: Puigdemont crida a participar en la manifestació per demostrar al món que "tot està a punt" per culminar el procés


Les hípiques ja podien començar a treballar amb grups de deu persones a la fase 1 de la desescalada però la manca de clients va fer que totes seguissin tancades. Les de l'Alt Pirineu, ja a la fase 3 i veient més a prop la mobilitat entre les regions sanitàries han començat a obrir les portes i rebre els primers clients. L'hípica Aventura Verda de Ribera de Cardós (Pallars Sobirà) ha reprès les sortides amb clients aquesta setmana. A les zones comunes l'ús de la mascareta i la neteja de les mans amb gel hidroalcohòlic són obligatoris. Oriol Poy, responsable de l'hípica, ha explicat que ell ha intensificat la neteja dels cascs i tot l'equipament dels cavalls. Pel que fa al moment de l'excursió a cavall pròpiament dita, l'ús de la mascareta no és obligatori perquè la distància de seguretat entre persones sempre supera els dos metres. Poy ha explicat que també ha aprofitat aquests dies per fer els extraescolars d'hípica que tenia programats amb els nens de la Vall de Cardós i que es van haver de suspendre. En aquest sentit, ha dit que abans del coronavirus tenia 6 nens apuntats i amb la represa de l'activitat s'han inscrit un total de 15, que els ha hagut de separar per grups. Aquesta hípica de la Vall de Cardós confia que l'activitat es vagi recuperant a poc a poc i les reserves per aquest juliol i agost siguin similars a les de l'any passat.

Summary: Les hípiques de l'Alt Pirineu i Aran ja comencen a fer les primeres sortides


Un pagès d'Alcanó (Segrià) ha denunciat el robatori d'aproximadament mitja tona d'ametlles a punt de collir de la seva finca, segons ha pogut saber l'ACN. Els Mossos d'Esquadra, que estan pendents que l'home oficialitzi la denúncia, han obert una investigació però encara no s'ha identificat cap responsable. El pagès calcula que el lladre o els lladres es van endur la fruita seca d'una vintena d'arbres i calcula que en cada arbre hi hauria uns 25 quilos d'ametlla, la qual cosa faria un total de 500 quilos. Aquest no és el primer robatori d'aquestes característiques a la comarca ja que el 6 de setembre els Mossos van denunciar dos homes, de 20 i 60 anys, i una dona de 20 de la mateixa família, tots de nacionalitat espanyola, que duien el maleter del cotxe ple d'ametlles acabades de robar d'una finca dels Alamús (Segrià). Aquell dia es va poder identificar els lladres gràcies a la trucada d'un veí a la policia.

Summary: Roben mitja tona d'ametlles a punt de collir a un pagès d'Alcanó


Obre la porta a debatre i modificar el model de gestió de les matinades musicals de TVC  ACN Barcelona.-El director de TVC, Vicent Sanchis, ha negat que s'estigui investigant a Televisió de Catalunya en la presumpta trama entre socis de la Societat General d'Autors i Editors (SGAE) i algunes televisions que hauria defraudat almenys 100 MEUR durant 5 anys, entre el 2006 i el 2011 i haurien estat perjudicats 120.000 socis, segons el jutge de l'Audiència Nacional Ismael Moreno. Així ho ha manifestat Sanchis al Parlament aquest divendres. Per altra banda, ha obert la porta a debatre i modificar el model de gestió de les matinades musicals de TVC. En aquest sentit, alguns parlamentaris han carregat contra Sanchis i el fet que des del 2011, els drets que té d'autor TVC els gestioni Clippers. Catalunya Sí que es Pot ha criticat que aquí es produeix un "monopoli", mentre que la CUP ha recordat que Clippers no va guanyar cap concurs.

Summary: Sanchis nega que s'investigui a TV3 per la presumpta trama entre socis de l'SGAE i algunes televisions


El president del govern espanyol, Pedro Sánchez, i la presidenta del Congrés, Meritxell Batet, abordaran i decidiran aquest dimarts la data de la sessió d’investidura en una conversa telefònica, segons han informat fonts de les dues presidències. Un cop acabada la conversa, Batet preveu comunicar la decisió als grups i posteriorment convocar els mitjans de comunicació per fer-la pública. Tot plegat és fruit de les dificultats amb què topa el Consell Europeu per fer el repartiments de càrrecs a les institucions comunitàries, fet que ha portat el president del Consell, Donald Tusk, a suspendre la cimera de líders europeus fins aquest dimarts i que, de retruc, impedeix que Sánchez pugui reunir-se presencialment amb Batet al Congrés.  En declaracions als mitjans a Brussel·les Sánchez ha recordat que malgrat que és habitual que el president del govern es reuneixi amb la presidència del Congrés per tancar la data de la investidura, el tràmit també s'ha fet regularment per carta o trucada. "Per tant, les causes sobrevingudes justifiquen que faci la trucada i una carta a la presidenta del Congrés com a senyal de respecte", ha dit. "Demano perdó a la presidenta i als grups de no poder fer-ho físicament", ha conclòs, però "el meu deure és estar al Consell Europeu".

Summary: Sánchez i Batet acordaran aquest dimarts per telèfon la data de la sessió d’investidura


L'ocupació il·legal de pisos buits s'ha convertit en un maldecap per a determinades poblacions, on l'impacte de la crisi econòmica i l'empobriment d'algunes famílies han disparat el nombre d'habitatges ocupats durant els darrers quatre anys. És el cas de Salt (Gironès) on, segons dades municipals, s'ha passat dels 92 pisos ocupats el 2015 als 498 actuals. L'equip de govern (format per ERC i Independents per Salt-CUP) admet que hi ha més ocupacions però asseguren que en realitat no s'han multiplicat per cinc com recullen les xifres, sinó que ara compten amb dades "més acurades" perquè han fet una diagnosi de la situació. L'oposició carrega contra la "inacció" del govern i els partits situen les ocupacions com un dels "principals problemes" de la població. El debat sobre les mesures que poden impulsar els ajuntaments per ampliar la borsa de lloguer i frenar les ocupacions conflictives també impacta de ple en campanya electoral a poblacions com Badalona (Barcelonès) o Reus (Baix Camp). La crisi econòmica va ser especialment devastadora a Salt, una població de 30.622 habitants. Segons dades de l'Idescat, entre el març del 2007 i el mateix mes del 2015, es van gairebé triplicar el nombre d'aturats, passant de 1.200 a 3.378. La destrucció d'ocupació va ser vertiginosa fins al 2011, quan es van registrar 3.806 veïns a l'atur. Des d'aleshores, mica en mica les xifres indiquen que la situació laboral dels veïns ha anat millorant. De fet, segons informa l'equip de govern, el 2018 la taxa d'atur es va situar per primer cop per sota del 15% (en concret 14,9), una situació que feia deu anys que no passava (2008).  L'embat de la crisi va convertir Salt en una de les poblacions amb més risc de desnonaments i, per tant també, d'ocupacions il·legals. Segons dades de l'equip de govern, l'any 2015 l'ajuntament tenia coneixement de l'existència de 92 pisos ocupats i actualment en són 498. De fet, el mandat del 2015 arrancava amb un repte relacionat amb les ocupacions: la gestió del bloc Salt que es va convertir en punta de llança de la lluita de la Plataforma d'Afectats per la Hipoteca (PAH).  ERC i IpS-CUP, que ha governat Salt durant el darrer mandat, situen la gestió del bloc Salt com el primer examen que van aprovar "amb nota" perquè finalment, l'any 2016 Ajuntament i Generalitat van arribar a un acord amb la Sareb perquè cedís l'immoble per destinar 26 pisos a lloguer social. 	 Des d'aleshores, asseguren que han treballat incansablement en matèria d'habitatge per intentar compatibilitzar les necessitats dels veïns més vulnerables de tenir un sostre amb la lluita contra "les màfies" que s'aprofiten de la situació.  L'actual alcalde i candidat a revalidar el càrrec, Jordi Viñas (ERC), posa xifres sobre la taula per demostrar la feina feta. Entre les línies de treball, subratlla que l'ajuntament ha tapiat o ha instat a col·locar portes blindades en 200 immobles, que han atorgat ajudes a 197 comunitats de veïns i han subvencionat la instal·lació de 47 portes per a comptadors (per evitar connexions fraudulentes a subministraments) i 36 càmeres de videovigilància a edificis de Salt.  Màfies i delinqüència "En habitatge ens queda molta feina per fer però estem davant d'un problema de país, i no només municipal", ha afirmat Viñas que considera que tant la Generalitat com l'Estat s'han d'implicar més per revertir la situació. "A nivell local no ens en sortirem sense eines que ens permetin treballar", afegeix l'alcalde i cap de llista d'ERC que posa el focus, sobretot, en la justícia.  Jordi Viñas diferencia entre les ocupacions de famílies en situació de vulnerabilitat i les "conflictives", vinculades a "màfies" o a delinqüència. Molt inferiors aquestes últimes però, segons apunta, les que generen més problemes de convivència. I en aquest punt on descarrega part de la responsabilitat en l'àmbit judicial: "Han de posar mecanismes per poder actuar contra les ocupacions conflictives".  El cap de llista també exposa que l'ajuntament ha adquirit, durant el mandat, 87 pisos amb ordre de tempteig i retracte. Una línia, la de la compra, que volen continuar impulsant si els veïns avalen la seva gestió a les urnes aprofitant la reducció de l'endeutament (del 106 al 30%, assenyala) i que l'ajuntament torna a disposar de capacitat d'inversió.  Segons el pacte de govern, qui ha capitanejat l'àrea d'habitatge durant aquest mandat ha estat el tinent d'alcalde Ferran Burch (IpS-CUP), que aquest 26-M no repeteix com a cap de llista. La candidata, Cris Sibina, també reivindica la feina feta durant aquests quatre anys. Tot i que reconeix que hi ha hagut un increment del nombre de pisos ocupats, exposa que en realitat no s'han multiplicat per cinc. "Hem fet un exercici de transparència fent una diagnosi real de la situació", ha afirmat.  Mil pisos buits La candidata detalla que, segons aquesta radiografia, quan van arribar al govern municipal hi havia un miler de pisos buits, dels quals actualment n'hi ha poc més de 500 i una part s'ha aconseguit incorporar a la borsa de lloguer social. Sibina lamenta, però, que la majoria d'aquests immobles són propietat de bancs o grans tenidors, que "incompleixen" amb les seves obligacions amb les comunitats de veïns i, a més, difícilment cedeixen els pisos per a lloguer social.  "Hem fet molta negociació amb els bancs, però són negociacions que estan sent molt dures i els municipis estem bastant lligats de mans i peus", apunta la candidata que, com el seu soci de govern, reclama a Generalitat i Estat que "facin la seva feina". IpS-CUP també distingeix entre tipus d'ocupacions i lamenta l'existència "de xarxes dedicades a ocupar pisos per beneficiar-se'n i lucrar-se de forma delictiva". "És una situació que és real, que està passant", ha detallat Sibina que critica, però, l'actuació judicial. "La policia fa vigilància però la manera com la justícia fa front a aquests fraus no soluciona el problema", ha dit.  La Policia Local de Salt continua desenvolupant el patrullatge a l'interior de comunitats de veïns adherides al programa 'Passadissos nets, passadissos segurs'. Actualment, hi ha 23 edificis on s'havia detectat conflictivitat i per on els policies passen constantment com a estratègia dissuasiva o per denunciar possibles delictes.  ERC i IpS-CUP també exposen que, des del 2015, han resolt situacions d'emergència de 371 famílies a través de l'Oficina Local d'Habitatge.  L'oposició acusa d'"inacció" Els principals grups de l'oposició, l'antiga CiU que es presenta ara sota les sigles de Junts per Salt i el PSC, acusen l'equip de govern d'"inacció" i de no haver impulsat les mesures necessàries per frenar les ocupacions.  La cap de llista de JxSalt (que va ser la candidatura més votada en les darreres municipals amb l'històric Jaume Torramadé al capdavant), Margarita de Arquer, situa les ocupacions com "un dels principals problemes" de la població, juntament amb la seguretat i la neteja. "Malmeten la convivència entre veïns i provoquen que hi hagi molts saltencs que busquin marxar de la població", ha dit.  De Arquer advoca per ampliar la borsa de lloguer social oferint bonificacions als propietaris i, en paral·lel, gravant amb impostos els immobles buits. A més, també proposa reestructura l'Oficina Local d'Habitatge: "Crec que les coses es poden fer millor".  Per a la candidata de JxSalt, la solució passa per unir esforços i abordar la problemàtica de forma transversal, implicant sobretot l'àmbit de la justícia, els serveis socials i la policia. "Si entrem a governar potenciarem la policia de proximitat i posarem alguns petita oficina en els llocs més conflictius", anuncia. També assenyala que pressionaran el Departament d'Interior perquè destini més Mossos d'Esquadra a la població.  Joan Martín, el cap de llista socialista que pren el relleu d'una de les cares més conegudes de la política saltenca dels darrers anys Iolanda Pineda, també carrega contra la gestió de l'equip de govern. Tot i que reconeix que l'habitatge en un municipi com Salt és un problema "complex", considera que el primer error d'ERC i IpS-CUP ha estat "diferenciar entre ocupacions bones i ocupacions dolentes".  El PSC considera que aquesta laxitud amb les ocupacions ha revertit la situació lògica; comptar amb una borsa àmplia de pisos per oferir solucions d'habitatge a famílies vulnerables en comptes de negociar lloguers socials per a persones que ja viuen il·legalment en un immoble. "Aquest error en el diagnòstic ha provocat aquest increment d'ocupacions", ha apuntat.  Una de les principals propostes que recull el programa electoral dels socialistes és la creació d'una oficina de coordinació contra les ocupacions, un organisme on treballin conjuntament totes les parts implicades com l'equip de govern, serveis socials, la policia o, també, representants del món judicial. També proposen crear una oficina de denúncies al sector centre o, com a mínim, recuperar un punt d'atenció a les instal·lacions de l'ajuntament en horari d'obertura (l'espai on antigament hi havia la comissaria abans de la inauguració de l'edifici compartit amb Mossos d'Esquadra). Deu candidatures  A les municipals del 26 de maig es presenten deu candidatures a Salt. Com a resultat de les eleccions anteriors, sis partits van aconseguir representació. A banda de CiU (amb 6 regidors), ERC (5), IpS-CUP (3) i el PSC (3), també van tenir regidors Plataforma per Catalunya (2), Canviem Salt (1) i Ciutadans (1).  Canviem Salt repeteix cap de llista. Wilder Palacio exposa que la principal proposta del partit en aquest àmbit és elaborar un Pla local d'habitatge que serveixi per analitzar la situació, fixar uns objectius i marcar les estratègies a seguir. La intenció és recollir en un document totes les eines a l'abast de l'ajuntament i desplegar-les a través de l'oficina local d'habitatge, un organisme que aposten per potenciar. Palacio lamenta no només la manca de pisos per a lloguer social, sinó també els problemes per trobar immobles al mercat lliure. "El preu del lloguer a Salt ha augmentat un 21% des del 2015, i això és perquè hi ha pisos buits en mans de bancs o grans tenidors quan no tenim suficient parc d'habitatge", critica.  Ciutadans (Cs), per contra, aposta per renovar la candidatura i Imma Castro agafa el relleu del fins ara regidor Atilano González com a cap de llista. El programa electoral del partit taronja proposa incrementar la plantilla de la Policia Local, reformar els serveis socials perquè siguin "més àgils i propers" als veïns i, mitjançant la mediació, incrementar la borsa de lloguer social aconseguint cessions tant de propietaris privats com de bancs.  Ocupar el pis d'on va marxar Les xifres són fredes i darrere els números hi ha la situació personal de famílies que s'han vist abocades a ocupar. És el cas de la Nancy Sánchez. En els anys de bonança econòmica, va comprar un pis a Salt juntament amb la seva filla i el seu gendre. Aleshores, tots tres tenien feina i pagaven una hipoteca d'uns 800 euros.  Fa deu anys, però, les circumstàncies van començar a empitjorar i tots tres es van quedar a l'atur. Després de no pagar diverses quotes de la hipoteca i de no trobar cap solució al banc, van decidir voluntàriament marxar del pis. Al final, la seva filla, el seu gendre i la seva neta acabada de néixer van decidir retornar al seu país d'origen, Equador. Ella es va quedar, com diu, "a continuar lluitant".  Al llarg de sis anys, va estar canviant constantment de casa. "M'estava un temps a un lloc, uns mesos més a casa d'uns amics, un temps més a casa de familiars, però la situació era insostenible", apunta. Per això, fa tres anys va decidir fer servir les claus que encara conservava del pis i tornar-hi a viure. "El banc ni tan sols havia canviat el pany", explica.  Al principi s'estava al pis sense llum ni aigua. Els serveis socials la van ajudar a donar d'alta l'aigua però, per a l'electricitat, va acabar punxant el subministrament. D'aquesta manera, narra, la van descobrir. Llavors sí que el banc va canviar la clau per entrar al pis. "Vaig recórrer a la PAH, que em va ajudar en tot i vaig tornar a entrar a la casa", recorda.  Finalment, va aconseguir arribar a un acord amb el banc. Paga un lloguer social de 40 euros al mes. "Jo sempre he volgut pagar, però no puc assumir el preu d'un lloguer normal", diu. El contracte s'acaba al desembre i Sánchez espera renovar-lo. Té 58 anys i detalla que fa anys que no aconsegueix una feina estable i va treballant "del que sorgeix, sobretot en neteja". La portaveu de la PAH Gironès, Engràcia Casellas, insisteix que la majoria de persones que ocupen pisos són com la Nancy i que "aquestes màfies representen un percentatge molt petit". Per això, demana als partits polítics que deixin de "criminalitzar" les ocupacions i posin eines per aconseguir que les persones amb situacions vulnerables puguin tenir un sostre.  Badalona, la gestió popular de l'ocupació "necessària" A Badalona, l'ocupació d'habitatges és també un dels temes centrals de la campanya electoral, sobretot després de l'incendi en un pis ocupat que la vigília de Reis va deixar tres víctimes mortals en un bloc de pisos del barri de Sant Roc. S'hi ha abocat especialment el PP amb la promesa de recuperar el precinte de pisos amb planxes metàl·liques per evitar que es puguin tornar a ocupar, un cop queden buits després d'un desnonament. Una tesi a la que també s'hi ha sumat el PSC, que promet mà dura contra els que anomena "okupes amb k". Les mesures, però, no són ben vistes per part de la ciutadania que conviu amb el fenomen als barris més desafavorits. "Hi ha formacions polítiques amb una visió antisocial que busquen l'enfrontament entre el pobre i el més pobre", denuncia el portaveu de la plataforma Sant Roc Som Badalona, Carles Sagués, que demana no utilitzar els problemes de l'habitatge en la "batalla política". Des de la plataforma ajuden des de fa una dècada els veïns amenaçats amb desnonaments i negocien lloguer socials amb la propietat –normalment entitats financeres. "Hem de garantir que tothom tingui un habitatge i posar-lo al seu abast, i això no vol dir que defensem que persones que podem pagar no ho facin o que hi hagi qui ocupa el pis d'una altra persona", argumenta Sagués. Pel moviment, l'Administració hauria de situar el dret a l'habitatge "al mateix nivell" que la sanitat o l'educació pública, que des de fa molts anys que són "inqüestionables". En aquest sentit, Sagués lamenta que l'Ajuntament no lideri les converses amb els grans tenidors i sigui a través de l'entitat que es doni resposta als veïns. Un altre dels focus de conflicte és la relació que sovint s'estableix entre l'ocupació dels habitatges i els problemes de convivència o la delinqüència: "No ho acceptem. Hi ha ocupacions que generen problemes, però no es pot generalitzar, de la mateixa manera que no es poden vincular aquests problemes només amb la immigració", critica el portaveu veïnal, tot recordant les campanyes que sovint ha fet el PP de Xavier Garcia Albiol en aquesta línia. Pressionar els bancs, a Reus A Reus es van començar a multar els bancs propietaris de pisos buits a principis del 2016 i, fins que el recurs al Tribunal Suprem va aturar les sancions, l'import que s'havia imposat ascendia a 418.000 euros. Els diners revertien en polítiques socials d'habitatge. Carles Pellicer, alcalde de Reus i que es presenta a la reelecció per Junts per Reus, afirma que "en el moment que es desencalli el recurs al Suprem" tornaran a posar sancions "a aquells bancs que no actuïn amb eficàcia respecte el seu estoc de pisos buits". Pellicer assegura que la ciutat té una demanda social d'habitatge alta i que l'Ajuntament té els seus pisos plens. El govern municipal recentment ha anunciat, en plena precampanya, la intenció de comprar els blocs de pisos ocupats el 2017 per una vintena de famílies d'ètnia gitana, amb l'objectiu d'ampliar l'escàs parc d'habitatge social de lloguer -el consistori només disposa de 160 pisos. BBVA ha posat a la venda aquests habitatges ubicats al carrer de Joan Coromines. Són tres blocs amb 25 pisos, alguns en mal estat per accions vandàliques. Pellicer garanteix que, de cara a la propera legislatura, el seu objectiu és que "tothom pugui tenir habitatge públic a disposició" i demana a la banca "que actuï amb sensibilitat de cara la societat". Des de l'oposició, PSC i CUP han criticat durant els darrers anys la política d'habitatge del govern municipal, format per CiU, ERC i Ara Reus. El cap de llista socialista, Andreu Martín, apunta que des del seu grup han hagut de "lluitar molt perquè Pellicer posés sancions als propietaris dels pisos buits" i acusa l'equip de govern de falta de voluntat per iniciar expedients sancionadors. "Alguna cosa s'ha fet però més aviat per un tema cosmètic que no pas per una voluntat política ferma", concreta Martín, que qualifica d'"insuficients" les mesures adoptades. Per part de la CUP, la cap de llista Marta Llorens considera que les sancions han estat "anecdòtiques" i expressa que el seu grup és "a les antípodes" de les polítiques d'habitatge executades pel consistori. Llorens quantifica en un miler el nombre de pisos buits propietat dels bancs a la ciutat i recorda: "Tenim un pla local d'habitatge que el govern no sabia ni que existia". La cupaire concreta que hi ha "mesures que es podien fer efectives i que no han plantejat en cap moment" i cita com a exemple l'aplicació de "comptadors solidaris" quan es produeix una ocupació o la creació d'una taula tècnica en la qual hi puguin intervenir "agents dels serveis socials, tècnics i persones de l'habitatge" que, entre altres coses, regularitzi les persones que ocupen pisos buits. Per ella es tracta de fer "polítiques proactives enlloc de fiscalitzadores".

Summary: Uns 500 pisos ocupats a Salt: trobar la fórmula per tenir sostre per als més vulnerables i combatre les màfies


La vicepresidenta primera del govern espanyol, Carmen Calvo, ha destacat que la imatge de l'acte d'Estat en record a les víctimes del coronavirus és "la que mereixia Espanya". "Els espanyols mereixien veure'ns junts acomiadar amb honor als morts per coronavirus", ha afirmat en una atenció als mitjans després de la cerimònia. "No ha faltat cap càrrec públic per estar unit en una situació molt dolorosa", ha remarcat Calvo, que ha agraït la presència de familiars de les víctimes en representació d'aquells "que ja no estan aquí". La vicepresidenta ha dit que "la imatge més emocionant és la de tots junts, tots els poders constitucionals". Calvo també ha destacat que el cap d'Estat ha estat "acompanyant a la societat", que era la "protagonista" amb "l'objectiu fonamental" d'acomiadar-los amb honor, dignitat i unitat".

Summary: Calvo: "Els espanyols mereixien veure'ns junts acomiadar amb honor als morts per coronavirus"


A l’Estat, les transaccions van augmentar un 6,5% ACN Madrid.-La compravenda d’habitatges ha augmentat un 19,8% a Catalunya durant l’octubre, fins als 5.164, segons dades provisionals de l’Estadística de Drets de la Propietat de l’Institut Nacional d’Estadística (INE). D’aquestes, 587 eren pisos nous i 4.577 de segona mà, i 4.643 eren lliures i 521 protegits. Es tracta, a més, del millor mes d’octubre des del 2007, quan es van registrar 7.001 operacions, tot i que ja és el segon mes consecutiu que baixa des que a l’agost d’aquest any s’assolissin les 6.253, la xifra més alta des del febrer del 2011 (6.489). En canvi, en relació al mes anterior, la compravenda d’habitatges ha caigut un 13,8% després que al setembre s’assolís la xifra de 5.164. A l’Estat, la compravenda d’habitatges va augmentar un 6,5% a l’octubre respecte el mateix mes de l’any passat, fins a les 29.369 operacions, però va caure un 15,9% respecte al setembre.

Summary: La compravenda d’habitatges creix un 19,8% a Catalunya durant l’octubre


El procés independentista català ha centrat el primer bloc del debat electoral de TV3 amb els candidats a l'alcaldia de Barcelona de les forces amb representació al consistori i ha permès veure les diferències entre les diferents formacions. Mentre que l'alcaldable d'ERC, Ernest Maragall; la de la CUP, Anna Saliente, i la número dos de JxCat, Elsa Artadi, han defensat que no es poden destriar els problemes dels barcelonins de "la repressió", els candidats del PSC, Jaume Collboni; el PP, Josep Bou, i Barcelona pel Canvi-Cs, Manuel Valls, han acusat aquestes tres formacions i l'alcaldessa i cap de llista de BComú, Ada Colau, de supeditar la ciutat al debat independentista, quelcom que ella ha negat.

Summary: La influència del procés i del conflicte entre Catalunya i Espanya divideix els alcaldables de Barcelona


Les escoles dels Maristes de Catalunya han creat un grup extern d'experts per donar suport a les víctimes d'abusos sexuals dels seus propis professors que ja estiguin prescrits legalment. El grup de treball està format per professionals "externs, independents i amb molta experiència", segons explica la Fundació Champagnat, titular de les escoles, en una carta enviada a les 10.000 famílies d'alumnes per agrair la seva confiança en la institució. En la mateixa carta també expliquen que han sol·licitat formalment al govern espanyol i al Congrés de Diputats la modificació del Codi Penal perquè no prescriguin els delictes d'abusos a menors.  La carta, a la qual ha tingut accés l'ACN, està signada pel president de la fundació, el germà Gabriel Villa-Real, i el director, Llorenç Claramunt, i també agraeix la feina dels 2.000 professionals que "amb proximitat i entrega" ajuden a transmetre els "valors maristes" de generació a generació. El text admet que els darrers escàndols per abusos a menors per part de professors de les escoles Maristes "han posat en qüestió" la seva actuació, i per això reiteren el compromís amb "la prevenció i l'actuació contundent" davant de qualsevol vulneració dels drets dels infants. En el mateix sentit, asseguren que la transparència i la comunicació amb les famílies és molt important per les escoles. Els dirigents de la fundació asseguren que "les escoles maristes van ser de les primeres institucions a Catalunya a desenvolupar protocols que permetessin arrelar una cultura entre tota la comunitat educativa per prevenir, detectar i eradicar qualsevol abús", i que "gràcies a aquest protocol i a la resta de normes existents", han estat "proactius en la denúncia d’aquelles situacions que s’han pogut detectar en els darrers anys".   Tot i així, els Maristes de Catalunya, Suïssa, Hongria, França, Grècia i Algèria van aprovar fa unes setmanes deu compromisos d'acció que impliquen "la revisió i millora constants de les normes, mesures i accions tant en el marc dels centres educatius com en l’àmbit de les famílies". Així, s'impulsarà un "procés de conscienciació entre pares, alumnes i mestres per ser capaços, tots plegats, de tenir eines per detectar qualsevol indici i de poder comunicar-ho immediatament".

Summary: Els Maristes creen un grup extern de suport a les víctimes d'abusos sexuals ja prescrits judicialment


Per contra, els directius han incrementat en més de 5.000 euros anuals de mitjana els seus sous en el mateix període ACN Barcelona.-Els empleats de base i els comandaments intermedis no han recuperat encara els salaris que cobraven de mitjana el 2009, segons un l’estudi ‘Evolució salarials 2007-2015’, presentat aquest dimecres al matí per EADA i ICSA Grup i que analitza dades del conjunt de l'Estat. Així, un empleat cobrava el 2009 un sou mitjà de 22.762 euros, mentre que el 2015 aquesta quantitat s’ha reduït fins els 22.509 euros, mentre que els ingressos dels comandaments intermedis han baixat dels 38.394 als 37.799 euros durant el mateix període. Per contra, els directius han passat de 73.595 a 78.605 euros de sou mitjà en el període 2009-2015. Si es té en compte l’evolució del poder adquisitiu, els directius (+14,41%)i els empleats (+14,91%) l’han incrementat entre 2007 i 2015, per damunt de la inflació acumulada del període, que ha estat del 13,2%. Per contra, els comandaments intermedis han perdut poder adquisitius en incrementar el seu sou (+8,61%) per sota de la inflació. Si es posa el focus en els darrers dos anys, la lleugera deflació del 0,3% i un també lleu increment dels salaris ha permès recuperar el poder adquisitiu als treballadors de base, però no als comandaments intermedis, que encara es troben més de quatre punts per sota. A nivell interanual 2014-2015, els salaris dels directius baixen un 0,3%, mentre que els dels comandaments intermedis i els treballadors de base pugen un 3,17% i un 3,46%, respectivament. El president d’ICSA Grup, Ernesto Poveda, ha lamentat que l’evolució dels sous del període 2007-2015 mostra que es “perpetuen” les diferències salarials, ja que “no s’han vist cap gran canvi entre les grans categories”. Segons Poveda, els increments dels salaris dels treballadors de base i dels comandaments intermedis i les lleugeres baixades de les retribucions dels directius “no són significatives” i “sort que la inflació s’ha mantingut en termes propers al zero durant els darrers anys”, cosa que ha permès mantenir el poder adquisitiu en general. Millors sous a la indústria i la banca i pitjors a turisme i comerç Per sectors, el professor d’EADA Business School, Jordi Costa, ha apuntat també que els directius de la banca i la indústria són els que tenen millors remuneracions. El mateix esquema es reprodueix entre els comandaments intermedis i entre els empleats, però amb una major distancia entre les retribucions que es cobren en els diversos sectors. En una posició intermèdia se situen els serveis, mentre que comerç i turisme són els sectors més mal pagats en totes les categories professionals. Igualment, en totes les posicions directives, els professionals perceben una millor remuneració a les grans empreses, seguides de les empreses mitjans i, per últim, les petites empreses. Madrid i Catalunya concentren els salaris més elevats Per comunitats autònomes, Madrid és la zona amb els salaris més alts de directius, seguida de Catalunya, i el mateix patró es repeteix en els comandaments intermedis. Per contra, entre els empleats, lidera el rànquing salarial Navarra seguida de Madrid, el País Basc i Catalunya. Comparativament amb altres països, els directius cobren a França un 25% més i a Itàlia un 58,3% més que a Espanya, a causa de les legislacions laborals que tenen, ha apuntat Poveda. L’estudi també mostra que els comandaments intermedis cobren més a Itàlia (+49,1%) i a  França (+15,1%) que a Espanya, igual que els empleats: +35,6% a Itàlia i +21% a França. Poveda ha recordat que el model actual de retribucions ofereix als directius retribucions fixes, retribucions variables, bonus i complements extrasalarials. Aquest esquema es redueix a salaris fixos i variables per als comandaments intermedis i a només fixes entre els empleats. “Aquest model és fàcil de gestionar, però és excessivament rígid i potencia privilegis, desigualtats salarials i és poc incentivador i motivador”, ha apuntat. Per contra, el president d’ICSA ha proposat un model més “innovador”, que inclogui més retribucions variables i bonus als escalafons mitjos i baixos de les empreses, “per garantir més flexibilitat, conciliació, desenvolupament professional, millor clima laboral i reconeixement”.

Summary: Empleats i comandaments intermedis encara no han recuperat el 2015 els salaris que cobraven el 2009


Amb l'objectiu a llarg termini de definir un model educatiu holístic on l'infant o el jove estigui totalment al centre neix EDUCACIÓ360, una aliança entre la Diputació de Barcelona, la Fundació Jaume Bofill i la Federació de Moviments de Renovació Pedagògica de Catalunya que vol animar als ens locals, entitats i agents educatius a teixir una xarxa que permeti un accés equitatiu a tot tipus d'activitats educatives, lectives o extraescolars, i relacionades amb el propi entorn. Amb un pressupost de 2 MEUR per invertir els propers 3 anys, l'aliança compta amb 34 socis i 11 pilots territorials que han de servir per fer un diagnòstic i actuar com a ''palanca de canvi'' del model educatiu actual.  Amb el nom d'EDUACIO360, la Diputació de Barcelona finançarà els propers 3 anys, amb els suport de la Fundació Jaume Bofill i la Federació de Moviments de Renovació Pedagògica de Catalunya, projectes que permetin connectar diferents agents i ajudin a potenciar una visió holística de l'educació on la separació entre les activitats lectives i no lectives desapareix  i permeti, amb igualtat d'oportunitats, el desenvolupament d'un itinerari vital per a cada infant i jove.  Així, l'aliança, que s'inicia amb 34 socis, entitats, xarxes, associacions de mestres, etc.,  pretén promoure oportunitats educatives per connectar l'educació i els aprenentatges que es poden oferir en diferents  àmbits, relacionades amb l'entorn. Així, tal com explica el director de l'Aliança, Carles Barba, les tres institucions impulsores pretenen generar els propers 3 anys una ''palanca de canvi'' per modificar el model educatiu a Catalunya. Barba, considera que és un projecte educatiu  ''holístic, social i polític'' perquè vol connectar els àmbits de dins i fora de l'aula, busca la igualtat d'oportunitats, i neix amb el repte que sigui ''sistèmic'' i s'integri en la política educativa del país.  Per això, per Barba, la iniciativa només funcionarà amb ''complicitats diverses''.  Els impulsors han volgut deixar clar que es tracta d'un projecte per a posar l'infant i el jove ''al centre'' de la política educativa i per tant, aconseguir una ''personalització'' del currículum i de l'itinerari escolar de cada alumne. Per Ismael Palacín, director de la Fundació Jaume Bofill, és important tenir en compte que les competències d'un alumne van més enllà de les competències analitzades o incloses al currículum i ho ha comparat amb un iceberg- Per això, s'ha proposta ''fer flotar'' tot el que no es veu però existeix. Palacín ha recordat que diversos estudis han posat de manifest les desigualtats que genera la generalització, per exemple, de la jornada compactada entre els instituts de secundària, ja que els alumnes de classes benestants poden ampliar la jornada amb extraescolars, però en canvi, les classes més desfavorides no tenen aquesta oportunitat. Ho ha citat d'exemple, per poder garantir l'accés a les activitats extraescolars a tots els alumnes, però ha recalcat que no es tracta només de  repensar el temps fora de l'aula sinó d'interconnectar-lo amb tot l'entorn.  En aquest sentit, la presidenta de la Federació de Moviments de Renovació Pedagògica de Catalunya (FMRPC), Pilar Gargallo, ha mostrat el compromís del docents catalans per estendre aquesta pràctica de l'educació a temps complet per ''trencar la barrera del lectiu i no lectiu''. L'espai educatiu de l'hora del menjador són alguns dels exemples que ha citat Gargallo, que també ha apuntat a possibles espais per a estudi assistit per a tothom, espais de connexió a internet, entre altres. De fet, els primers 11 projectes pilots territorials posats en marxa van en aquesta línia, però s'espera que la jornada que se celebra aquest dilluns, permeti fer aflorar noves iniciatives per teixir aquesta xarxa de recursos que es vol aconseguir. Castellbell i el Vilar, Granollers, l'Hospitalet, Manresa, Sabadell o Manlleu són alguns dels municipis que ja s'han posat en marxa per tirar endavant els pilotatges municipals amb l'espai del migdia amb valor educatiu, l'accés a les activitats extraescolars, les connexions amb xarxes més enllà de l'escola o la vinculació amb els recursos culturals i artístics, obre la taula. Per ampliar el nombre de municipis, des d'EDUCACIÓ360, es fa una crida a ''Comunitats que eduquen'', de manera que les entitats de base comunitària que ho vulguin, puguin formar part d'un laboratori d'experiències educatives que promoguin aquestes noves oportunitats educatives i connectar els aprenentatges.  Per aquest motiu, els impulsors del projecte volen estendre les iniciatives al llarg de tots els municipis i construir l'aliança per connectar actors, capacitats i recursos. Els ajuntaments són els ens encarregats de liderar aquesta coordinació, com a escenaris de proximitat idonis per millorar l'estratègia educativa dels infants i les seves famílies. La coordinació doncs, de tots els recursos que poden estar disponibles per a l'educació, de les entitats que els fan possible i dels alumnes que els necessiten són la base d'aquesta aliança que a llarg termini vol aconseguir que la política pública en matèria d'ensenyament entengui l'educació sobre aquest concepte i per tant, tingui en compte l'accés a les oportunitats que es donen en l'entorn, ja sigui en activitats extraescolars o altres iniciatives, i promocioni sistemes de tarifació, beques per extraescolars i altres subvencions.  Des de la Diputació de Barcelona es finançarà el projecte amb aquests 2MEUR inicials per als projectes pilot.  Mercè Conesa, presidenta, ha recalcat la importància de les polítiques de proximitat per lluitar contra les desigualtats socials i per això, ha defensat que els municipis i els ens locals són els més indicats per tirar endavant iniciatives com EDUACIÓ360. Conesa ha destacat que s'ha d'entendre l'educació com una manera d'integrar i cohesionar i ha recordat que els ens locals fa temps que busquen complicitats entre el sector.  En aquest sentit, Conesa ha volgut també fer una crítica a la intervenció de la Generalitat i ha dit ''no al 155 en ensenyament'' i ''no a la imposició'' dels qui no tenen les competències en educació de Catalunya. Considera que ''només nosaltres serem els que podrem millorar i incrementar, la qualitat al nostre sistema''. Per Conesa, els municipis tenen clar quin és el ''sistema adequat'' que necessita ''la nostra societat''.

Summary: Neix una iniciativa perquè municipis, entitats i comunitat educativa promoguin l'educació a temps complet amb equitat


L'activista pel clima Greta Thunberg ha acusat aquest dimecres els polítics i les empreses de "fer veure que fan accions reals (contra la crisi climàtica) quan el que fan és comptabilitat intel·ligent i relacions públiques creatives". En una nova intervenció a la COP25 a Madrid, Thunberg ha dit que "el gran problema no és la inacció", sinó que polítics i empreses facin veure que prenen mesures reals quan no estan "fent res". Després de viatjar a diferents països, ha dit l'activista, ha constat una "manca de consciència" global sobre l'emergència climàtica. "No hi ha sentit de la urgència. Els nostres líders no s'estan comportant com si estiguessin en una emergència", ha assegurat.  Davant la inacció dels líders polítics, l'activista ha reivindicat la necessitat que els ciutadans "sentin la urgència climàtica" perquè "pressionin" els dirigents. "Sense la pressió de la gent els dirigents no faran res, que és on estem ara", ha subratllat.  Amb tot, Thunberg ha fet una crida a la ciutadania a no "esperar" l'acció dels polítics contra l'emergència climàtica. "Tots els grans canvis han vingut de la gent. No hem d'esperar. Podem començar el canvi ara. Nosaltres, la gent", ha reivindicat.

Summary: Greta Thunberg acusa els polítics d'utilitzar "relacions públiques creatives" per tapar la inacció contra la crisi climàtica


Els alumnes de l'Escola Universitària d'Hoteleria i Turisme (EUHT) de Sant Pol de Mar han tornat aquesta setmana a les pràctiques, coincidint amb l'obertura del restaurant L'Ermita. Després de tres mesos d'aturada, el retorn ha estat precedit d'una sessió formativa de mesures de prevenció vinculades a la covid-19. "És gent jove i té una percepció del risc diferent, però des del primer dia son molt conscients de les instruccions", afirma a l'ACN la directora acadèmica, Eva Canaleta. En paral·lel, l'Escola treballa ja en la preparació del curs vinent, que arrencarà amb novetats al contingut de les assignatures. Després de la crisi sanitària, es reforçaran matèries relacionades amb la manipulació d'aliments i la prevenció de riscos laborals. Qualsevol reobertura en el món de l'hostaleria és quelcom feixuc i ara, a més dels contratemps habituals, s'hi afegeixen les noves mesures i restriccions a les que obliga la crisi sanitària. En el cas de les escoles, la situació s'agreuja pel fet de treballar amb alumnes que "requereixen una atenció especial". Això és justament el que afronta l'Escola d'Hoteleria i Turisme de Sant Pol de Mar, que ha reprès l'activitat formativa presencial aquest dimecres, amb l'arribada dels alumnes. Les pràctiques s'han hagut d'adaptar ràpidament a les noves mesures sanitàries exigides en cadascuna de les especialitats. L'aula de cuina és aquests dies un anar i venir de mascaretes, mentre que a la sala, en el moment de la 'mise en place', s'ha afegit la desinfecció de taules i cadires a les tasques habituals abans de començar el servei. "El sector està catalogat com de baix risc, però dins d'això hi ha especialitats que en tenen més que altres", detalla Canaleta. En aquest sentit, la directora acadèmica de l'EUTH explica, per exemple, que l'ús de mascaretes és diferent en funció del lloc de treball: "El personal de sala ha de dur mascaretes FFP2 perquè més contacte amb clients. I també qui fa les habitacions, sobretot quan retiren la roba bruta. La resta pot fer servir la mascareta quirúrgica". D'altra banda, el retorn dels alumnes al centre ha permés també la reobertura del restaurant L'Ermita, que aquests primers dies ha tingut una resposta "molt bona" per part del públic: "La gent vol sortir, sentir-se segura i oblidar-se d'aquest ensurt", assegura la directora acadèmica de l'Escola. En paral·lel, l'EUTH treballa també en la programació de les matèries del pròxim curs. Canaleta detalla que es preveu estudiar què ha passat al sector amb la covid-19 i es reforçaran matèries i continguts relacionats amb els protocols d'anàlisis de perills i punts crítics de control (APPCC) –la manipulació d'aliments– i també en la prevenció de riscos laborals.

Summary: Els alumnes de l'Escola d'Hoteleria i Turisme de Sant Pol reprenen les pràctiques


El ple de Solsona d'aquest dilluns al vespre va aprovar per unanimitat posar el nom d''1 d'Octubre' a la plaça de la Sala Polivalent, que fins ara no tenia nom. El ple va donar llum verda al resultat de l'enquesta realitzada a ciutadans de Solsona, que va obtenir 119 vots favorables a posar el nom d''1 d'Octubre'. La segona opció més votada va ser la de 'Plaça de la República' (36 vots), seguida per la de 'Independència (23 vots) i 'Referèndum' (8 vots). Tots els grups municipals (ERC, PSC, PDeCAT i CUP) van donat suport a la proposta, malgrat que els partits de l'oposició (PDeCAT i CUP) van lamentar la baixa participació en aquest procés participatiu, que només va comptar amb 170 respostes. En la mateixa sessió plenària, estava previst votar una declaració institucional davant dels "darrers fets repressius per part de l'Estat", però finalment es va retirar de l'ordre del dia per discrepàncies entre el govern municipal i els dos grups de l'oposició. La idea és consensuar un text per portar-lo a aprovació més endavant.

Summary: Solsona aprova posar el nom d''1 d'Octubre' a la plaça de la Sala Polivalent


Setmana intensa al Tribunal Suprem. Dilluns i el dimarts el jutge Pablo Llarena ha citat els processats que no estan a la presó per comunicar-los formalment per quins delictes els porta a judici. Cap d'ells està processat per rebel·lió. Dilluns estan previstes les declaracions indagatòries dels exmembres de la Mesa Lluís Maria Corominas, Lluís Guinó, Anna Simó, Ramona Barrufet i Joan Josep Nuet, processats per desobediència. Dimarts compareixeran davant Llarena els consellers destituïts Meritxell Borràs i Carles Mundó i l'exconseller Santi Vila –tots processats per desobediència i malversació- i també l'exdiputada i actual portaveu del secretariat nacional de la CUP, Mireia Boya, processada només desobediència. A banda d'aquestes citacions, la Sala d'Apel·lacions celebra dimecres una vista per estudiar els recursos contra l'empresonament dels consellers destituïts Dolors Bassa, Josep Rull, Jordi Turull, Raül Romeva i l'expresidenta del Parlament Carme Forcadell. Tots estan empresonats des del 23 de març i sortiran dels centres penitenciaris per comparèixer davant els magistrats de la sala. Bassa i Romeva, però, han demanat no ser presents a la vista.  El jutge Llarena acaba aquesta setmana amb les declaracions indagatòries. Els passats 16,17 i 18 d'abril van comparèixer davant del jutge els nou empresonats del procés: Oriol Junqueras, Joquim Forn, Jordi Sànchez, Jordi Cuixart, Jordi Turull, Josep Rull, Raül Romeva, Carme Forcadell i Dolors Bassa. Aquestes vistes, a priori, són breus i els processats acostumen a dir només si accepten o no els delictes pels quals se'ls processa i se'ls porta a judici.  En aquella ocasió, però, els consellers destituïts van aprofitar per aportar la seva visió del procés judicial i defensar que no han d'estar en presó preventiva. En alguns casos (com Cuixart, Sànchez i Junqueras) van carregar contra la instrucció del jutge Llarena, a qui van acusar de "criminalitzar el procés". També van ser molt crítics Rull i Turull, que van acusar Llarena de posar-los a la presó com a "presos polítics" i li van demanar que fes "justícia i no política", afirmant que no existeix separació de poders. Aquesta setmana és el torn dels encausats que estan en llibertat provisional. Llarena també ha processat Puigdemont i la resta d'investigats que estan a l'estranger, però en el seu cas no els ha citat perquè, de moment, no estan sota l'acció de la justícia espanyola.  Dos dies de declaracions indagatòries  Les primeres declaracions indagatòries es faran dilluns a les 10h i compareixeran al Suprem els exmembres de la Mesa Lluís Maria Corominas, Lluís Guinó (l'únic que actualment és diputat), Anna Simó, Ramona Barrufet i Joan Josep Nuet, processats per desobediència. Els cinc estan actualment en llibertat provisional. Tots, a excepció de Nuet, van haver de pagar 25.000 euros de fiança per eludir la presó el passat mes de novembre.  Dimarts a les 10h serà el torn dels consellers destituïts Meritxell Borràs i Carles Mundó i l'exconseller Santi Vila (que va dimitir hores abans de la declaració d'independència del 27 d'octubre i, per tant, no va ser destituït a través del 155). Tots ells estan processats per desobediència i malversació. També està citada l'exdiputada i actual portaveu del secretariat nacional de la CUP, Mireia Boya, processada només desobediència.  Borràs i Mundó van estar un mes a la presó i van sortir el passat 4 de desembre després de pagar 100.000 euros de fiança. En el cas de Vila, només va passar una nit a la presó al novembre mentre abonava els 50.000 euros de fiança fixats, en aquell moment, per la magistrada de l'Audiència Nacional Carmen Lamela. Boya també va haver de declarar davant Llarena al febrer i el jutge la va deixar en llibertat sense mesures cautelars.  Vista per revisar empresonaments El dimecres, el focus es traslladarà de Llarena als tres magistrats que formen la Sala d'Apel·lacions (Francisco Monterde, Miguel Colmenero i Alberto Jorge Barreiro). La sala haurà d'estudiar els recursos presentats per les defenses de Jordi Turull, Josep Rull, Raül Romeva i Dolors Bassa i Carme Forcadell contra la decisió del jutge Llarena de tornar-los a empresonar el passat 23 de març, el mateix dia que els notificava les interlocutòries de processament per rebel·lió i malversació (a excepció de Forcadell, que només ho està per rebel·lió). Turull, Rull, Romeva i Bassa ja havien estat un mes a la presó i havien sortit en llibertat provisional el 4 de desembre, després de pagar una fiança de 100.000 euros. En el cas de Forcadell, només havia passat una nit a la presó mentre feia efectiu el pagament de la fiança de 150.000 euros.  L'alt tribunal els ha convocat per a dos quarts de dotze del migdia perquè estiguin presents en el moment que les parts exposaran els seus arguments davant la Sala d'Apel·lacions. En el cas de Bassa i Romeva, han demanat personalment no estar presents durant la vista.

Summary: Llarena cita dilluns i dimarts els processats que no estan a la presó per comunicar-los per què els porta a judici


El 1932 Barcelona va esdevenir la principal plataforma de rodatge i sonorització del cinema estatal gràcies a Orphea Film i Estudis Trilla, dos estudis ubicats a Montjuïc que van funcionar fins el 1956. L’Acadèmia del Cinema Català recorda aquest dimarts la història d’aquells anys amb la inauguració d’un gran mural creat per Roc Blackblock a l’Avinguda Ferrer i Guàrdia. En paral·lel, l’Acadèmia ha estrenat a l’auditori del CaixaForum un muntatge inèdit d’imatges d’arxiu que sonoritzades en directe per commemorar l’arribada del cinema sonor a Barcelona, seguit d’una taula rodona sobre l’oblit del passat cinematogràfic barceloní.

Summary: L’Acadèmia del Cinema Català homenatja els primers grans estudis sonors de l’Estat, Orphea Film i Estudis Trilla


Els Mossos d'Esquadra han detingut tres homes per tràfic de drogues, agressió als agents i per falsificar moneda. La detenció es va fer l'1 de juliol, després que els mossos en un dispositiu a l'Hospitalet de Llobregat. Els mossos els van identificar i escorcollar, i en un immoble els van trobar 364 pastilles d'èxtasi, ketamina, cocaïna, marihuana i moneda falsa. Segons han informat els mossos, durant l'escorcoll un dels homes va agredir els agents i va intentar fugir, sense èxit. Els investigadors van determinar que els tres detinguts utilitzaven el pis de l'Hospitalet per a preparar dosis petites de drogues per, posteriorment, distribuir-les i vendre-les. Els detinguts van passar a disposició judicial i el jutjat d'instrucció número 2 de l'Hospitalet de Llobregat va decretar-ne l'ingrés a presó. Els fets van passar l'1 de juliol pels volts de la una de la matinada quan els agents feien un dispositiu policial preventiu al voltant d'una zona concreta on es tenia indicis d'activitats il·legals d'especial interès policial. Els agents van observar tres individus que, arribats en un taxi, es dirigien cap a un immoble de la zona. Els agents els van aturar i els tres homes van explicar-los que eren de vacances tot i que, després van canviar la versió i van comentar que feia temps que vivien a Barcelona. La incoherència del seu discurs va aixecar les sospites dels agents motiu pel qual els van identificar i escorcollar.   Durant l'escorcoll els agents van localitzar una gran quantitat de substàncies estupefaents: tres bosses de plàstic  amb 364 pastilles d'una droga psicoactiva d'origen sintètic coneguda com a èxtasi, una droga dissociativa amb potencial al·lucinogen, coneguda com a Ketamina, cocaïna, marihuana i 8.220 euros fraccionats en bitllets.  Mentre s'estava realitzant l'escorcoll, un dels individus va intentar recuperar les substàncies, va agredir un dels agents i es va escapolir del lloc, tot i que se'l va localitzar posteriorment. Finalment els tres homes, dos dels quals amb antecedents policials per salut pública, van quedar detinguts com a presumptes autors d'un delicte de tràfic de drogues i atemptat als agents de l'autoritat.   Posteriorment els agents van poder registrar dos domicilis de les persones detingudes, un dels quals en situació d'ocupació i, l'altre, a Barcelona. Els investigadors van determinar que els tres detinguts utilitzaven el pis de l'Hospitalet per a preparar dosis petites de drogues per, posteriorment, distribuir-les i vendre-les.  També hi van localitzar més substàncies presumptament estupefaents, elements per la seva preparació i a l'habitació d'un dels detinguts es van localitzar 2.570 euros en bitllets presumptament falsos, ja que no disposaven de mesures de seguretat i molts d'ells tenien el mateix número de sèrie, fet pel qual també va ser investigat per un delicte de falsificació de moneda i timbrals. Els detinguts, de nacionalitat italiana de 23, 24 i 28 anys i residents a l'Hospitalet, van passar a disposició judicial i el jutjat d'instrucció número 2 de l'Hospitalet de Llobregat va decretar el seu ingrés a presó.

Summary: Detenen tres homes a l'Hospitalet de Llobregat per tràfic de drogues, falsificar moneda i agredir els agents


L'economista català Oriol Amat es convertirà, amb tota probabilitat, amb el nou rector de la Universitat de Vic-Universitat Central de Catalunya (UVic-UCC) en substitució de Jordi Montaña, que portava vuit anys al càrrec. El patronat de la Fundació Universitària Balmes (FUB) ha escollit per unanimitat la proposta d'Amat –que també va ser diputat de Junts pel Sí entre el 2015 i el 2017- entre les cinc candidatures que optaven a ocupar la plaça de rector de la universitat. Oficialment, però, Amat no es convertirà en el nou rector fins el 13 de juliol, quan el Patronat de la FUB es reuneixi de nou després que el Claustre hagi escoltat el seu programa i hagi donat la seva opinió, que no serà vinculant. El president de la comissió de selecció del rector, Josep Arimany, ha dit que s'ha valorat especialment la seva "sòlida formació, el gran número de publicacions, el reconeixement internacional, l'experiència en organitzacions acadèmiques nacionals i internacionals i la seva vessant de recerca".  El Patronat de la Fundació Universitària Balmes ha designat aquest dijous per unanimitat –amb una abstenció- el catedràtic d'Economia Financera i Comptabilitat de la UPF i exdiputat de Junts pel Sí Oriol Amat com a candidat a rector de la UVic-UCC. Ara, Amat haurà de presentar el seu programa de govern a la comunitat universitària a través d'un Claustre extraordinari, que se celebrarà el proper 3 de maig. El Claustre emetrà un informe no vinculant sobre el candidat i, el 28 de juny, el Patronat es reunirà de nou per ratificar la proposta i escollir oficialment el nou degà. L'economista era una de les cinc candidatures finalistes per optar al càrrec de rector. El president de la comissió de selecció del rector i patró de la FUB, Josep Arimany, ha explicat que la convocatòria es va obrir el 6 de febrer i es va tancar el 16 de març. Durant aquest període es van rebre 14 candidatures, moltes de les quals internacionals, malgrat que només 5 van complir els requisits.  Arimany ha destacat que la comissió de selecció s'ha fixat, sobretot, en el seu perfil i trajectòria. Aquest patró de la FUB ha remarcat la "sòlida formació" d'Amat, així com també les seves "tasques acadèmiques i les publicacions d'impacte en el camp econòmic". Alhora ha ressaltat el seu lideratge i la capacitat de combinar tasques de docència i recerca. De fet, Arimany ha assegurat que Amat "compleix amb el que esperàvem del nou rector de la UVic-UCC: un perfil investigador, trajectòria acadèmica i científica, experiència de gestió i amb un gran impacte en el seu àmbit".  De la seva banda, l'alcaldessa de Vic i presidenta del Patronat de la FUB, Anna Erra, ha assegurat que el procés d'elecció del nou rector suposa "una barreja d'orgull i satisfacció perquè ens hem adonat que la UVic-UCC crea atracció". A més, Erra ha dit que el procés de selecció del rector ha estat "totalment rigorós i transparent". Per la seva part, la regidora d'Universitat de l'Ajuntament de Manresa, Mercè Rosich, ha destacat que el rector "ha de ser un bon líder i el doctor Amat serà capaç de desenvolupar encara més aquesta federació".  El director general d'Universitats de la Generalitat de Catalunya i patró de la FUB, Josep Pallarès, ha posat en valor el model de governança de la UVicUCC i ha afirmat que el procés de selecció és singular a Catalunya, però l'ha titllat de "valent i homologable als procediments habituals de la majoria d'universitats internacionals". Pel que fa al candidat, Pallarès ha destacat que el seu programa es basa en la "il·lusió i la cohesió de la comunitat universitària, en posar les persones al centre del projecte, l'excel·lència universitària i maximitzar l'impacte científic, econòmic, social i cultural".   El nou rector agafarà el relleu de Jordi Montaña, que aquest mes de juliol acaba el seu segon mandat com a màxim responsable acadèmic de la UVic-UCC. Durant aquests anys, la universitat s'ha federat amb la Fundació Universitària del Bages donant lloc a la Universitat de Vic – Universitat Central de Catalunya amb campus a Vic, Manresa i una seu a Granollers i una altra a Barcelona. A més, aquest curs 2017-2018 s'ha començat a impartir el grau de Medicina amb unitats docents a Vic i a Manresa.

Summary: L'economista i exdiputat de JxSí Oriol Amat serà el nou rector de la UVic-UCC


La 31ena edició del Visa Pour l'Image dedicarà dues exposicions al moviment dels 'armilles grogues'. Els treballs seleccionats són de Olivier Coret i Éric Hadj i mostraran les mobilitzacions que van protagonitzar des de diferents punts de vista. El director del festival Jean-Françoise Leroy, ha explicat que hi havia múltiples publicacions dedicades a aquest fenomen i que, per oferir una visió més àmplia, també s'ha programat una projecció on es podran veure altres fotografies. El festival internacional de fotoperiodisme oferirà un total de 25 mostres, entre les quals n'hi haurà una de Kirsten Luce del National Geographic sobre el turisme i la fauna; la crisi del Yemen de Lorenzo Tugnoli o la situació a Veneçuela des de l'any 1984. Les exposicions es podran veure des del 31 d'agost fins al 15 de setembre en diferents espais de Perpinyà, a la Catalunya del Nord. El festival internacional de fotoperiodisme de Perpinyà ja escalfa motors per a la que serà la seva 31ena edició. El certamen, que se celebrarà del 31 d'agost al 15 de setembre, acollirà enguany 25 exposicions, les mateixes que l'any passat. En aquesta edició, però, el moviment dels 'armilles grogues' hi tindrà un pes destacat. El Visa Pour l'Image comptarà amb dues exposicions dels fotoperiodistes Olivier Coret i Éric Hadj, que han retratat les mobilitzacions que durant mesos han col·lapsat França.  El director del festival, Jean-Françoise Leroy, ha explicat  a preguntes dels periodistes que el fenomen l'han  retratat nombrosos fotògrafs i mitjans però que no s'ha volgut centrar només en les protestes que s'han fet a la Catalunya del Nord perquè s'han produït a tot l'estat francès. Per això, a banda de les dues mostres, s'ha programat una projecció on es podran veure altres fotografies. Sobre el contingut de les imatges, Leroy ha dit que no es pot parlar d'aquest fenomen sense parlar de la violència dels manifestants i de la policia i que, per tant, s'hi podrà veure "tot l'espectre".  Imatges de denúncia social Leroy ha volgut deixar clar, però, que les exposicions dedicades als 'armilles grogues' són només dues de les mostres que es podran veure a la nova edició del festival. En aquest sentit, ha destacat també l'exposició de Valerio Bispuri dedicada a la vida quotidiana dels presoners tancats als centres de detenció i a les presons d'alta seguretat d'Itàlia. També del reportatge de Kirsten Luce sobre el fenomen del 'selfie' que molts turistes practiquen amb animals salvatges o el de Frédéric Noy sobre la 'lenta agonia del Llac Victòria'. El certamen mostrarà també una exposició de Louie Palu sobre la progressiva militarització de l'Àrtic, la crisi del Yemen de Lorenzo Tugnoli o la de Veneçuela, de la mà d'Álvaro Ybarra. Un fotoreportatge sobre les "dues Corees"  o sobre les caravanes d'immigrants fins a la frontera mexicana completaran el cartell del certamen.  Perpinyà, capital del fotoperiodisme El nou president de l'Associació Visa Pour l'Image, Renauld Donnedieu, ha ressaltat durant la presentació de la programació que "la feina dels fotoperiodistes és imprescindible" perquè fan "emergir la veritat". També ha defensat la seva voluntat de convertir Perpinyà en la capital mundial "permanent" del fotoperiodisme.

Summary: El 31è Visa Pour l'Image dedicarà dues exposicions al moviment dels 'armilles grogues'